শেষ পর্যন্ত কেঁদেই ফেললেন কলেজছাত্রী রাবেয়া। মাগুরায় মায়ের কাছে ফোন করে বলছিলেন, সকাল ১১টায় নির্ধারিত বাসটি ছাড়েনি। ওই টিকিটে রাতের কোনো বাসে যেতে পারবেন কি-না সে বিষয়ে কিছু বলছে না বাস কাউন্টারের ম্যানেজার। নেই ঈদের আগে দিনে বা রাতের কোনো টিকিট।  বন্ধ হয়ে গেছে গ্রিনরোডের হোস্টেলটিও। রাবেয়ার মতো লাখো যাত্রী গতকাল বাড়ি ফেরা নিয়ে পড়েন অশেষ বিপাকে। বিএনপির হরতালের কারণে গতকাল দিনে দূরপাল্লার বাস চলাচল স্বাভাবিক না থাকায় ঈদে ঘরমুখো মানুষ বাসস্ট্যান্ড ও বাস কাউন্টারে অপেক্ষায় ছিলেন উদ্বেগ-উৎকণ্ঠা নিয়ে। সেসঙ্গে ছিল দুর্ভোগ-বিড়ম্বনা। বিকেলে পরিস্থিতি স্বাভাবিক হলে রাজধানীর গাবতলী, সায়েদাবাদ ও মহাখালী বাসস্ট্যান্ডে ঘরমুখো মানুষের উপচেপড়া ভিড় দেখা যায়। তবে গতকাল সকাল থেকেই লঞ্চ ও ট্রেন চলাচল স্বাভাবিক ছিল। মহাখালী বাস টার্মিনালে সিটি করপোরেশন  কর্মকর্তা  দেলোয়ার হোসেন সমকালকে বলেন, তিনটি টার্মিনালেই বিকেল ৫টার  দিকে বাস চলাচল স্বাভাবিক হয়। দূরপাল্লার অধিকাংশ বাস সকাল থেকে ছেড়ে না যাওয়ার ভোগান্তিতে পড়েন ঘরমুখো  মানুষ। তিনি বলেন, হরতালের প্রভাব আজ সোমবারও থাকবে। বাস-ট্রাক ওনার্স অ্যাসোসিয়েশনের কোষাধ্যক্ষ কামাল হোসেন ও মহাখালী বাস টার্মিনাল বাস মালিক সমিতির সভাপতি আবুল কালাম সমকালকে বলেন, যাত্রীদের ভোগান্তি দূর করতে শনিবার রাতের মধ্যেই অনেক বাস দেশের বিভিন্ন স্থান থেকে কাউন্টারে ফিরিয়ে আনা হয়েছে।  গোপালগঞ্জের কোটালীপাড়ায় যাওয়ার জন্য খাদিজা খানম  তার পরিবার নিয়ে সকালে আসেন গাবতলী বাসস্ট্যান্ডে। বাস না চলায় দুই শিশুসহ পরিবারের ৬ সদস্য নিয়ে বিপাকে পড়েন তিনি। সকাল ৮টায় পলাশ পরিবহনের একটি বাসে তাদের যাওয়ার কথা ছিল। দুপুর সাড়ে ৩টা পর্যন্তও তিনি বসেছিলেন টার্মিনালে। সোহাগ পরিবহনে দুপুর ১২টায় যশোর যাওয়ার কথা ৮০ বছরের বৃদ্ধা পরিদন নেসার। তাই পরিবারের সদস্যদের সঙ্গে এসেছেন সকাল ১১টায়। বিকেল ৫টা পর্যন্ত এ বৃদ্ধার অপেক্ষা। টার্মিনালের বিশ্রামাগারে পর্যাপ্ত জায়গা না থাকায় তার জায়গা হয়েছে ফুটপাতে।  দুপুর ১২টায় কল্যাণপুর বাস কাউন্টারগুলোতে গিয়ে দেখা যায়,  অপেক্ষমাণ যাত্রীরা ফুটপাতে বসে আছেন। শ্যামলী পরিবহনের কাউন্টারে মানুষের ব্যাপক ভিড়। যাত্রীদের সঙ্গে কাউন্টারের লোকজনের কথাকাটাকাটি হতে দেখা যায়।  মোমিন সকাল সাড়ে ৮টায় শ্যামলী পরিবহনের ঢাকা অফিসে ফোন করলে তাকে জানানো হয়, গাড়ি যাবে না। তখন তাকে দুপুর ১টার দিকে আসার পরামর্শ দেওয়া হয়। সে মোতাবেক মোমিন দুপুর সাড়ে ১২টায় কাউন্টারে যোগাযোগ করলে তাকে জানানো হয়, ৯টার বাস যথাসময়ে ছেড়ে গেছে। এ সমস্যায় পড়েন গাইবান্ধার যাত্রী তানভির, নওগাঁর যাত্রী শামীম, সাঈদ, খোরশেদ, চম্পাসহ অনেকেই। মা্যনেজার শাহজাহান এসব অস্বীকার  করে বলেন, আমাদের বাস কখনও বন্ধ হয় না। যথাসময়েই বাস ছেড়ে দিয়েছি।  গাবতলী, সায়েদাবাদ ও মহাখালী বাস টার্মিনাল এলাকায় শত শত গাড়ি আশপাশের রাস্তায় থামানো ছিল। মহাখালীতে অপেক্ষমাণ গাড়ির সারি তিব্বত এলাকা পর্যন্ত পেঁৗছে। দুপুর ৩টার পর থেকে গাড়ি চলাচল শুরু হয়।  দাউদকান্দি প্রতিনিধি জানান, শনিবার রাত ২টা থেকে রোববার সকাল ১০টা পর্যন্ত ঢাকা-চট্টগ্রাম মহাসড়কের মেঘনা-গোমতী সেতুর টোলপ্লাজা থেকে চান্দিনা উপজেলার নিমসার এলাকা পর্যন্ত এবং গজারিয়া উপজেলার মেঘনা সেতু এলাকা পর্যন্ত প্রায় ৫০ কিলোমিটার সড়কজুড়ে যানজটের  সৃষ্টি হয়।  টাঙ্গাইল প্রতিনিধি জানান, বঙ্গবন্ধু সেতু-টাঙ্গাইল মহাসড়কে গতকাল দুপুর ৩টার দিকে পাথাইলকান্দী নামক স্থানে বগুড়াগামী একটি ট্রাক উল্টে গেলে এ সড়কে যান চলাচল কিছু সময় বন্ধ থাকে।  এদিকে হরতালে তেমন প্রভাব পড়েনি সদরঘাট লঞ্চ টার্মিনালে। ভোর থেকেই নির্ধারিত সময়ে চাঁদপুর, শরীয়তপুর ও বরিশালের উদ্দেশে লঞ্চ ছেড়ে গেছে। একইভাবে বিভিন্ন স্থান থেকে লঞ্চও পেঁৗছে সদরঘাটে। সকাল থেকেই বিভিন্ন রুটে ট্রেন চলাচল করেছে। কমলাপুর রেলস্টেশন মাস্টার সৈয়দুজ্জামান সমকালকে জানান, সিডিউল অনুযায়ী সকাল থেকে ট্রেন চলাচল  স্বাভাবিক ছিল।